Les Falles tornen a Llíria
01 de març de 2022

L'inici de la pandèmia al març de 2020 va paralitzar la festa fallera a Llíria. Després de dos anys sense activitat, els monuments fallers tornaran als carrers de la capital del Camp de Túria.

Les comissions de la localitat tornaran a trobar-se en el primer acte de les Falles 2022. Ests pròxim diumenge 6 de març, a les 12.00 hores al teatre de la Unió Musical, se celebrarà una gala d'imposició de bandes a les falleres majors de Llíria, Sonia Cervera López i Irene González Cancar, i a les representants de les sis falles del municipi. A la vesprada, a les 19.00 hores, tindrà lloc la Crida en la plaça Major per a anunciar la festa d'enguany.

El dissabte 12 de març se celebrarà el Tren Faller. La nit de la plantà donarà pas a l'acte d’entrega de premis als millors monuments, en la jornada del 16 de març. El dia 17, el Grup de Danses i Rondalla “El Tossal” oferirà una ronda d’Albaes Falleres que recorrerà les diferents falles.

La vesprada del 18 serà el moment per a un dels actes sempre més esperats per les falleres i fallers, l'ofrena que tindrà lloc en la parròquia de l'Assumpció, on també se celebrarà, el 19, la missa de la festivitat de Sant Josep. La Nit de la Cremà posarà fi a estes Falles especials que, sens dubte, tornaran a impregnar de vida els casals.

En este exercici, Sonia Cervera i Irene González, fallera major i fallera major infantil de Llíria, respectivament, voran culminat el seu regnat. Les comissions de la localitat també repetiran amb les seus representants de 2020.

Les reines de la festa a la localitat edetana tindran, a més, al seu costat, a les seues respectives corts d'honor. Sonia Cervera estarà acompanyada per Helena Gómez, Vicen Escribano i Raquel Miñano. Mentre que Irene González podrà disfrutar d'estes festes amb les xiquetes Carla Bustos i Chiara Miñano.

Finalment, destacar que la Falla Colón-San Vicente de Paúl, comissió fundada el 2019 i que es va quedar sense poder plantar per primera vegada l'any de l'esclat de la crisi sanitària, vorà per fi recompensats els seus esforços en el present exercici.